ORBEGOZO URIBE (EAJ, 2014-03-13):
Eskerrik asko presidente anderea. Egun on sailburu, egun on legebiltzarkideok.
Arrondo andereak duela pare bat aste Erkoreka sailburuari interpelazioa egin zion euskal sektore publikoan lanpostuen galerari buruz eta Jaurlaritzaren asmoei buruz horri aurre egiteko. Gaur, aurreko taldekideek aipatu duten moduan, ematen du asmoa izan duela mahai orokorra Administrazioaren esparrutik Legebiltzarrera ekartzeko.
Hala ere, esan beharra daukagu bertan, aurreko interpelazioan beste behin ere, aurpegiratu ziola Jaurlaritzak enplegua suntsitzen ari dela sektore publikoan eta baieztapen hori oinarritzen zuen LAB sindikatuak ezagutarazitako zenbait datutan. Ordea, Erkoreka sailburuak emandako azalpenetan argi utzi zuen datu horiek ez zirela benetakoak eta norberari komeni zaion moduan manipulatuak izanez gero, egindako baieztapenek sinesgarritasuna galtzen dutela.
Gaurkoan baina ez da gure asmoa berriz ere datu horien inguruan eztabaidan hastea, baina egia da atentzioa ematen duela Arrondo andereak temati jarraitzea Jaurlaritza honi leporatzen euskal sektore publikoan lanpostuak suntsitzen ibiltzea.
Arrondo anderea, aurreko eztabaida batean ere azaldu genizun euskal sektore publikoa ez dela mugatzen bakarrik Jaurlaritzaren erantzukizunpean jarduten diren langiletara. Gogoratu Euskal Autonomia Erkidegoan beste administrazio publiko anitz ere baditugula, esaterako, Euskal Herriko Unibertsitateko langilean, Estatuko administrazioetako langileak, udaletako langileak, foru aldundietakoak, eta abar. Baina tematuta jarraitzen duzu zure kritikak eta zure eskakizunak Jaurlaritzako langileena mugatuz. Baina gero itzuliko gara kontu horretara.
Izan ere, zuk aurkeztutako mozioan eskatzen diozu Jaurlaritzari enplegua suntsitzeko politikak albo batera uzteko, berreskura dezala negoziazio kolektiboa eta horretarako Administrazioaren Mahai Orokorrean hainbat neurria, hainbat proposamen aurkez ditzala, zuen esanetan, proposamen konkretuak politika publiko propioak bideratzeko eta murrizketekiko inongo menpekotasunik gabe jokatzeko, Rajoyren inposaketei ezetz borobila esateko eta lan harremanen esparru propioa eraikitzeko. Gaur ere aipatu duzu hori.
Beraz, zuen mozioan eskatzen duzu azken urteetako enplegua suntsitzeko politikak bertan behera uzteko negoziaketa bultzatuaz eragile sindikalekin. Eta zuen proposamen zehatzak enplegurik ez suntsitzeko eta lanpostuak sortzeko izan dira 1.532 orduak berreskuratzea, ordezkapenak lehenengo egunetik egitea, lanposturik ez amortizatzea, jubilazioak ematen direnean plazak mantentzea, mediku bajetan % 100a ordaintzea, pribatizazioarekin amaitzea eta ez azpikontratatzea zerbitzurik. Eta gehitzen duzue Jaurlaritzak bere enplegu planak sinesgarritasuna izan dezan nahi badu neurri horiek aplikatu behar dituela.
Oso ondo. Guk zuzenketa aurkezterakoan koherentzia gorde nahi izan dugu gai berbera aurreko eztabaidetan jorratu dugunean mantendutako jarrerarekin. Argi daukagu Jaurlaritzak enplegu publikoa mantentzeko konpromisoa betetzen ari dela eta egiturazko lanpostuen zerrendak argi jasotzen du hori. Ez da plantila estrukturalik murriztu eta Erkoreka sailburuak argi utzi zuen beste egunean hori ere bai.
Urteko gehienezko 1.592 ordu efektiboak errespetatzen dira. Jaurlaritzak 1.614,5 orduko lan jardunaldia ezarri du, baina horri hiru egun gehi bat kendu behar zaizkio.
Oinarrizko legediak, Estatuko oinarrizko Estatuko legediak, hiru egun bakarrik uzten zituen urtean aukera askeko moduan hartzeko eta 37,5 ordu astean gutxienez ezartzen zituen. Beraz, atera kontuak. Aurten, gainera, beste egun bat gehitu zaio. Ondorioz, 10/2000 Legea, Eskubide Sozialen Agirian jasotzen duena errespetatzen da. Hain zuzen ere, asteko 35 orduak, urteko 1.592 ordu efektibora erreferentziatuta baitaude.
Denetara, 1.592 ordu baino gutxiagoko jardunaldia onartu da, beraz, Jaurlaritzako langileentzako. Eta gu bat gatoz zuek eskatzen duzuenarekin. Guk ere eskatzen diogu Jaurlaritzari eramateko proposamenak mahai orokorrera. Guk ere nahi dugu jarraitu dezala langile publikoen onerako izan daitezkeen lan baldintzetan sakontzen.
Aurrekoan ere, aurreko urtean ere horrela egin zuen. Lan jardunaldiaz edo ordu kopuruez aparte hainbat ekimen proposatu zituen. Seme-alabak zaintzeko baimen berriak, bizitza laborala eta familiarra uztartzeko neurriak, aldi baterako inkapazitateen edo ITen araubidea berrikustea, EPen beharrak aztertzea, errelebu kontratuak berreskuratzea, eta abar eta abar.
Guk uste dugu, hainbat eta hainbat proposamen eta aukera eskaini daitezkeela langileen baldintzak hobetzeko eta horiek eragile sindikalekin negoziatu ditzala eskatu nahi diogu, beraz, gure zuzenketarekin.
Baina egia da Espainiako Gobernuak ezarritako neurriek eragina dutela eta Jaurlaritza ere mugatzen dutela. Horregatik, zuzenketan esaten dugu adostu beharrekoetan segurtasun juridikoaren printzipioa bermatuta geratu dadila. Eta hori guztia beti defendatu izan dugun jarrera izan da.
Guk argi daukagu, nahiz eta ez gatozen bat alde bakarrez ezarritako neurri horiekin, bide politikoak eta ordenamendu juridikoan dauden baliabide eta errekurtsoak erabili behar ditugula gure eskumenak errespeta daitezen aldarrikatzeko.
Ez dugu egokia ikusten esperimentuetan edo itxurakerietan oinarritutako neurriak hartzen hastea. Eta zentzu horretan guk argi geratzea nahi genuen jarrera hori gure zuzenketan eta horregatik erabili dugu, nahiz eta beste talde batzuen planteamenduetatik oso gertu egon, erabaki dugu gurea mantentzea. Beraz, dagoeneko Jaurlaritzak hartu ditu hainbat erabaki, hartu ditu hainbat neurri langileen lan baldintzak hobetzeko.
Hor daukagu adibidez, esan dugun moduan, ITak edo ITak arautzeko aurten onartu duen dekretua, errelebo kontratuak berrezartzea, eta abar eta abar. Eta bide horretatik jarraitzea nahi izan dugu, aukerak badaudelako eta horretan sakondu behar dela uste dugulako.
Baina bukatu nahiko nuke Arrondo andreari esanez berak aipatzen duenez sinesgarritasun falta daukala Jaurlaritzak aurkeztutako enplegu planak, sinesgarritasun faltari buruz hitz egiterakoan eta lanak etxetik hasteari buruz, gogoratzen dut 2013ko azaroaren 14eko eztabaidan, langileen soldaten izozketari buruz, esaten zenuela Jaurlaritzak Madrildik inposatutako murrizketa guztiak onartu dituela eta murrizketa propioak ere inposatu dituela. Murrizketa horiek egin eta nahiz eta esan injustuak direla esan, aplikatu.
Horren aurrean, adibide bezala jartzen zenigun Gipuzkoako Foru Aldundiak esandakoa. 2014ean langile publikoen eros ahalmena mantenduko zuela, ez zuela soldatarik izoztuko, aurreko urteetan egin zuenaren kontrakoa alegia. 2012ko aparteko ordain saria ordaindu zuen moduan eta horixe zela bidea.
Baieztatu zenuen Gipuzkoako Foru Aldundia dena ondo ez, baina gauza asko baietz, eta horien artean, soldata igoko zitzaiela langile publikoei, euskal sektore publikoko langile horiei, hasiera pausoa zela Madriletik inposatutako ez aplikatzeko.
Eta bukatzen zenuen hausnarketa edo galdera batekin, ea esaten den murrizketen kontra gaudela baina benetako orduan oso ondo etortzen zaigula egoera ekonomiko honetan neurriak hartzeko eta dirua aurrezteko.
Ba begira, hemen bertan daukat martxoaren 4ko Gipuzkoako Foru Administrazioko diputatuaren erantzuna eta galdera hau zen: "Gipuzkoako Foru Aldundiko langileen soldatei dagokionez, igoeraren bat aplikatu al du Gipuzkoako Foru Aldundiak 2014eko urtarrileko nominetan? Kasuan, zenbatekoa?". Eta erantzuna, hemen daukat, esaten du: "Urtarrileko nominetan Gipuzkoako Foru Aldundiko langileen soldatei ez zaie igoerarik aplikatu".
Beraz, are larriagoa, gainera, kontuan izanda pertsona honek berak baieztatu zuela 2014 urterako langile publikoei soldata igoko zitzaiela ere bai eros ahalmena berreskura zezaten.
Guk uste dugu horrelako erabakiak, guk ez dakigu, baina beno, aipatuz hemen eragile sindikalen babesik gabeko erabakiak hartzen dituela Jaurlaritzak eta guri gustatuko litzaiguke agian zuk erantzutea ea holako erabakiek langile edo eragile sindikalen oneritzirik ere jaso duten.
Besterik gabe, mila esker.